**Antón Seoane-Pampín Montenegro**, nado en Ferrol en 1949, é un músico, musicólogo e psiquiatra galego. Foi un dos membros fundadores do grupo musical Milladoiro.

Traxectoria
-----------

Naceu nunha familia de tradición musical, comezou a interesarse pola música desde neno, estudando piano e guitarra. O seu avó Antonio Seoane foi director desde o 1900 até o 1920 da agrupación musical Airiños da Miña Terra, xerme do coro galego Toxos e Froles de Ferrol.

Licenciouse en medicina na Universidade de Santiago de Compostela no ano 1972, obtendo a especialidade de psiquiatría no 1980. Rematada a universidade foi un dos iniciadores do Movemento popular da canción galega, xurdido logo da disolución do colectivo Voces Ceibes. Neste período naceu o seu compromiso na recuperación da case desaparecida zanfona xunto ao artesán Guillermo Álvarez "O Crego" e colaborou en múltiples proxectos musicais.

No 1977 participou na gravación do disco *Fonte do Araño* de Emilio Cao, no 1978 gravou xunto a Rodrigo Romaní o premiado disco Milladoiro, no 1979 participou no disco *In memorian* do cuarteto tradicional Faíscas do Xiabre. Con tres dos seus compoñentes deste grupo, Xosé Ferreirós, Nando Casal e Moncho García, e con Rodrigo Romaní constituíu no 1979 o grupo musical Milladoiro.

Formou parte de Milladoiro até o ano 2013, chegando a gravar vinte e cinco discos. Durante este tempo mantivo unha actividade artística paralela que o levou a co-producir xunto a Nando Casal o segundo disco das pandeireteiras Leilía: *I é verdade, i é mentira*, a colaborar no disco *Escarnio* de Antón Reixa e na banda sonora da película *O lapis de carpinteiro*, para a que creou o tema "Foi coma un soño".

Alén destas colaboracións publicou no ano 2000 a biografía *Faustino Santalices. Investigador, gaiteiro e zanfonista*, no 2004 o disco infantil *Lambón. Cancións para os croques*, no 2008 o libro CD-DVD *A volta dos nove*, homenaxe a nove asasinados en Baiona o 16 de outubro do 1936 durante a represión tras do golpe de Estado fascista, e no 2013 o libro-disco *De Voces Ceibes a Milladoiro*.

Exerceu a psiquiatría no Servizo Galego de Saúde, onde foi xefe de sección, até a súa xubilación no ano 2014. Na actualidade traballa na vila de Nigrán nunha consulta propia.

Notas
-----

1. 1 2  "Dr. Antón Seoane-Pampin. Psiquiatría-Psicoterapia :: Historial". *www.antonseoane.com*. Consultado o 2021-06-18.
2. ↑  Diario, Nós. "Morreu Guillermo Álvarez 'O Crego'". *Nós Diario*. Consultado o 2021-06-18.
3. ↑  "Antón Seoane". *Editorial Galaxia*. Arquivado dende o orixinal o 11 de agosto de 2022. Consultado o 2021-06-18.
4. ↑  "Antón Seoane And Rodrigo Romaní – Milladoiro (1978, Gatefold, Vinyl)" (en inglés). Consultado o 2021-06-17.
5. ↑  "Faíscas Do Xiabre – In Memoriam (1979, Gatefold, Vinyl)" (en inglés). Consultado o 2021-06-17.
6. ↑  Pereiro, Xosé Manuel (2009-04-30). "Os que abriron o camiño". *El País*. ISSN 1134-6582. Consultado o 2021-06-15.
7. ↑  "Dr. Antón Seoane-Pampin. Psiquiatría-Psicoterapia :: Antón en Milladoiro". *www.antonseoane.com*. Consultado o 2021-06-18.
8. ↑  culturagalega.org (2004-06-30). "Antón Seoane e Pilocha editan un CD de música para nenos". *culturagalega.org*. Consultado o 2021-06-17.
9. ↑  Seoane, Antón. "A volta dos 9 - Presentación en Baiona". *Youtube*. Consultado o 2021-06-17.
10. ↑  "De voces ceibes a Milladoiro". *Editorial Galaxia*. Consultado o 2021-06-18.
11. ↑  "Dr. Antón Seoane-Pampin. Psiquiatría-Psicoterapia :: Psiquiatría no Val Miñor". *www.antonseoane.com*. Consultado o 2021-06-18.

Véxase tamén
------------

### Outros artigos

* Milladoiro